

**การประชุมเสนอผลการวิจัย**

**โครงการวิจัย “เครือข่ายการวิจารณ์: การวิจัยและพัฒนา”**

**วันพฤหัสบดีที่ ๓๐ มีนาคม ๒๕๖๐ เวลา ๘.๓๐-๑๖.๐๐ น.**

**ห้อง ๖๐๗ ชั้น ๖ ศูนย์มานุษยวิทยาสิรินธร ถนนบรมราชนนี กรุงเทพฯ**

**ความเป็นมา**

โครงการวิจัย “เครือข่ายการวิจารณ์: การวิจัยและพัฒนา” ได้รับทุนสนับสนุนจากสำนักงานกองทุนสนับสนุนการวิจัย (สกว.) โครงการนี้ยังเป็นการทำวิจัยสืบเนื่องมาจากชุดโครงการวิจัยที่เกี่ยวกับการวิจารณ์ศิลปะ จำนวน ๔ โครงการ ซึ่งดำเนินการมาตลอดในระยะเวลา ๑๖ ปีที่ผ่านมา จึงได้สั่งสมองค์ความรู้และความเข้าใจเกี่ยวกับการวิจารณ์ศิลปะในหลากหลายประเด็น หากพิจารณาเฉพาะการวิจัยในสาขาวรรณศิลป์พบว่า โครงการฯ ที่ผ่านมาต่างได้ศึกษาและวิเคราะห์การวิจารณ์วรรณกรรมของไทยในหลากหลายแง่มุม ดังนี้

1. การรวบรวม ศึกษา และวิเคราะห์การวิจารณ์วรรณกรรมในประเทศไทย โดยศึกษาจากบทวิจารณ์ที่เผยแพร่ในสื่อสิ่งพิมพ์ระหว่าง พ.ศ. ๒๔๗๕-๒๕๔๔ พร้อมคัดสรรบทวิจารณ์ตัวอย่างที่มีพลังทางปัญญา ทั้งบทวิจารณ์ไทยและต่างประเทศจำนวน ๕๐ บทในแต่ละสาขาพร้อมบทวิเคราะห์ ในโครงการวิจัย “การวิจารณ์ในฐานะพลังทางปัญญาของสังคมร่วมสมัย ภาค ๑”
2. การขยายการวิจัยไปสู่การกระตุ้นการสร้างบทวิจารณ์จากผู้รับทั่วไปด้วยการวิจัยในรูปของห้องทดลอง (laboratory research) โดยให้ความสำคัญกับการวิจารณ์ในเชิงปฏิบัติ ซึ่งเป็นตัวอย่างของการจัดการความรู้ในรูปแบบหนึ่ง นับว่าเป็นการบุกเบิกวิธีการวิจัยแบบใหม่ ในโครงการวิจัย “การวิจารณ์ในฐานะพลังทางปัญญาของสังคมร่วมสมัย ภาค ๒”
3. การเชื่อมโยงความรู้และประสบการณ์การวิจารณ์ศิลปะเข้าสู่สังคม โดยศึกษาว่าการวิจารณ์ศิลปะมีผลกระทบต่อสภาวะและการเปลี่ยนแปลงต่อปรากฏการณ์ของสังคม ทั้งในด้านของการรับ การเสพ และการบริโภคงานศิลปะ รวมทั้งชี้ให้เห็นศักยภาพของพื้นที่ใหม่ของโลกไซเบอร์ที่จะเอื้อต่อการสร้างวัฒนธรรมการวิจารณ์ ในโครงการวิจัย “การวิจารณ์ในฐานะปรากฏการณ์ของสังคมร่วมสมัยเพื่อพัฒนาความรู้ด้านสังคมศาสตร์การวิจารณ์ ภาค ๑ และ ๒”
4. การขยายพื้นที่การศึกษาการวิจารณ์จากสื่อลายลักษณ์ไปยังสื่ออินเทอร์เน็ตด้วย ซึ่งผลการวิจัยชี้ให้เห็นว่า การวิจารณ์ศิลปะในสื่อสิ่งพิมพ์ถดถอยไปมาก ขณะเดียวกันสื่ออินเทอร์เน็ตเป็นพื้นที่ใหม่ที่เสริมวัฒนธรรมลายลักษณ์ในด้านของการวิจารณ์ได้อย่างมีนัยสำคัญ ในโครงการวิจัย “การวิจารณ์ศิลปะ: รอยต่อระหว่างวัฒนธรรมลายลักษณ์กับวัฒนธรรมเสมือนจริง” และในภาค ๒ ที่ใช้ชื่อว่า “การวิจารณ์ศิลปะ: รอยต่อระหว่างวัฒนธรรมสื่อสิ่งพิมพ์กับสื่ออินเทอร์เน็ต”

ทั้งนี้ จากการดำเนินการวิจัยการวิจารณ์ศิลปะมาอย่างต่อเนื่อง ๑๔ ปี โครงการมีองค์ความรู้และข้อสรุปจากการวิจัยที่จะสามารถนำมาผนวกกับทิศทางใหม่ที่จะดำเนินการวิจัย คือ โครงการวิจัย “เครือข่ายการวิจารณ์: การวิจัยและพัฒนา” ซึ่งแบ่งการดำเนินการเป็น ๒ ระยะ ระยะแรกเป็นเวลา ๑ ปี ระหว่างวันที่ ๑๘ กันยายน ๒๕๕๗ – ๑๗ กันยายน ๒๕๕๘ ซึ่งมีคุณอัญชลี ชัยวรพร เป็นหัวหน้าโครงการ โดยเริ่มต้นด้วยการสำรวจ รวบรวม วิเคราะห์ และประมวลเครือข่าย (compendium of network) การวิจารณ์ศิลปะ ทั้ง ๕ สาขาในประเทศไทย อันได้แก่ วรรณศิลป์ ทัศนศิลป์ ศิลปะการละคร ภายนตร์ และสังคีตศิลป์ (ดนตรีไทย) และจัดทำแผนที่เครือข่ายการวิจารณ์ศิลปะในประเทศไทย โดยการสัมภาษณ์ผู้รู้ ทั้งผู้ที่มีผลงานวิจารณ์อยู่แล้ว และผู้ที่มิได้เขียนงานวิจารณ์เพื่อหาศักยภาพของเครือข่ายการวิจารณ์ศิลปะ วิเคราะห์ข้อมูลและสกัดความรู้จากกิจกรรมและกรณีศึกษาต่างๆ ได้ส่วนหนึ่งซึ่งได้เสนอรายงานความกว้าหน้าของการวิจัยในครั้งนั้นไปแล้ว

สำหรับ โครงการวิจัย “เครือข่ายการวิจารณ์ศิลปะ: การวิจัยและพัฒนา” ระยะที่ ๒ (๑ ตุลาคม ๒๕๕๘ – ๓๑ มีนาคม ๒๕๖๐) ได้รับทุนสนับสนุนจากสำนักงานกองทุนสนับสนุนการวิจัย (สกว.) โดยมีศาสตราจารย์ ดร. รื่นฤทัย สัจจพันธุ์ เป็นหัวหน้าโครงการ ในการวิจัยระยะที่ ๒ ได้กำหนดทิศทางการดำเนินงานของโครงการฯ ใน ๔ ลักษณะคือ ๑) *การสำรวจ รวบรวม วิเคราะห์ และประมวลเครือข่าย (compendium of networks) การวิจารณ์ศิลปะ ทั้งในโลกจริงและโลกเสมือน* (ดำเนินการต่อจากการวิจัยระยะแรกสำหรับบางสาขา) ๒) *การเชื่อมโยงและพัฒนาศักยภาพการวิจารณ์ของเครือข่ายที่มีอยู่แล้ว* โดยการจัดกิจกรรมการวิจารณ์ร่วมกับเครือข่ายต่างๆ ที่ค้นพบ ในโลกจริงทั้งส่วนกลางและส่วนภูมิภาค และโลกเสมือน ๓) *การสร้างเครือข่ายการวิจารณ์*  โครงการฯ วิจัยทำหน้าที่เชื่อมโยงและประสานงานเพื่อสร้างเครือข่ายการวิจารณ์ขึ้นใหม่ และ ๔) *การเผยแพร่องค์ความรู้ด้านการวิจารณ์*  ทั้งในรูปบทความทางวิชาการและบทวิจารณ์ในสื่อสิ่งพิมพ์และการวิจารณ์ในสื่ออินเทอร์เน็ต

ในการประชุมครั้งนี้ หัวหน้าโครงการฯ และนักวิจัยสาขาต่างๆ อันได้แก่ วรรณศิลป์ ทัศนศิลป์ ศิลปะการแสดง ภาพยนตร์ และสังคีตศิลป์ จะได้เสนอรายงานผลการวิจัย พร้อมเปิดตัวหนังสือซึ่งเป็นผลงานของโครงการวิจัย

**วัตถุประสงค์**

เพื่อรายงานผลการวิจัยของโครงการฯ และเปิดตัวหนังสือซึ่งเป็นผลงานของโครงการวิจัย

**รูปแบบการดำเนินการ**

จัดประชุมเสนอรายงานการดำเนินงาน ๑ วัน ผู้ร่วมประชุมประมาณ ๕๐-๑๐๐ คน

**ระยะเวลาในการดำเนินงาน**

ในวันพฤหัสบดีที่ ๓๐ มีนาคม ๒๕๖๐ เวลา ๐๘.๓๐ – ๑๖.๐๐ น. ณ ห้อง ๖๐๗ ศูนย์มานุษยวิทยาสิรินธร ถนน  
บรมราชชนนี ตลิ่งชัน กทม. ๑๐๑๗๐

**ผลที่คาดว่าจะได้รับ**

1. รายงานเสนอผลการวิจัยของโครงการฯ
2. รายงานการเปิดตัวหนังสือซึ่งเป็นผลงานของโครงการวิจัย